《贺顽极和尚住越州光孝》
宋代·释绍昙

越王城北唐朝寺，千间老屋摧风雨。
塔影凌空落鉴湖，劫初铃子丁东语。
久无本色住山人，愁杀檀门许元度。
剥否穷时复泰来，选差铁面顽翁住。
倒携无柄苕箒去。就翻鳗井逗曹源，
浩浩汤汤流溢江湖无著处。岂不胜越人歌来何暮，
平生无襦今五袴。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。